Спиридон Дрожин
Първата бразда

Превод от руски: Василка Хинкова, —

chitanka.info

Внукът дядо си заварва

на браздата изморен,

весело го поздравява:

— Бог помози! Добър ден!

Научи ме вместо тебе

ралото да стисна аз,

както някога ме учи

да чета буквар на глас.

— Ето ралото, щом искаш,

млада сила в теб пращи!

Научи се, да ми бъдеш

в старостта отмяна ти! —

И предава той на внука

ралото и оранта;

подир кончето подкарва

внукът първата бразда.

Кончето пристъпва бодро,

весело по своя път,

а сърцето на орача

скача в младата му гръд.

„Ето — мисли си орачът —

нивата ще изора

и ще хвърли златно семе

дядо в нейните недра.

Ще се вдигне ръж висока

и през пролетните дни

тежко зърно ще налива,

с тежък клас ще зазвъни;

златни гриви ще залюшка,

в нея мак ще разцъфти

и в ръцете на жетварка

после сърп ще заблести.

Снопи с дядо ми ще возим

със талигата цял ден

и на гумното ще дигнем

златен и висок купен!“

Гледа дядото след внука

и поглаждайки брада,

с поглед овлажнял измерва

изораната бразда.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.